Covid-19 steek dalk stok in Impey se wiele | Netwerk24
08 Januarie 2021 18:50
Die Suid-Afrikaanse fietsryer Daryl Impey sal straks nie vanjaar 'n aanslag kan maak op 'n tiende nasionale titel in die tydtoets nie.
Daryl Impey wen hier die negende skof van die Tour de France in 2019. Foto: Getty Images
Fietsry Suid-Afrika het Vrydag aangekondig dat die nasionale padkampioenskappe wat van 4 tot 7 Februarie in Swellendam in die Wes-Kaap sou plaasvind, weens Covid-19 uitgestel is.
Dit sal nou waarskynlik van 18 tot 21 Maart plaasvind.
"Ons aanvaar dat dit moeilik vir ons ryers sal wees wat internasionaal deelneem om (in Maart) deel te neem. Ons sal Maandag verdere besonderhede verskaf oor die kwalifiserende kriteria vir die Olimpiese Spele in Tokio, die Paralimpiese Spele en die Wêreldkampioenskappe," lui die verklaring.
Impey (36), 'n beroepsryer wat vanjaar vir die Israel Start-Up Nation-span ry, het die eerste van sy nege nasionale tydtoetstitels in 2011 gewen.
Ook Ashleigh Moolman-Pasio sal straks nie vanjaar Anriëtte Schoeman se rekord van sewe nasionale titels in die padwedren kan ewenaar nie.
Moolman-Pasio (35), ook 'n beroepsryer wat oorsee woonagtig is, het die padwedren reeds ses keer gewen. – Sportredaksie